Medicina nuclear

Le medicina nuclear usa radiopharmacos (formate per un isotopo radioactive e un substantia transportatori) pro examinar le corpore e pro curar morbos. Radiopharmacos es usate per ora, intravenosemente, o inhalate. Le radiopharmaco se collige per mechanismos differente: transportation active, phagocytosis, absorption, diffusion etc.

 Isotopo 
Le isotopos (gr. isos =equal, topos=sito) de un elemento chimic es in le mesme sito del tabula periodic. Le atomos que es isotopos inter se, ha equal numero atomic (numero de protones in le nucleo), ma differente numero de massa (summa del numero de neutrones e del numero de protones in le nucleo). Sic, illos differe in le numero de neutrones.

 Radioisotopo 
Si le nucleo de un isotopo es instabile, le isotopo es radioactive. Le nucleo es instabile perque le relation inter le numero de protones e de neutrones non es le appropriate pro le stabilitate del nucleo.

Le radioisotopo le plus frequentemente usate in le medicina es Technetium-99m (99mTc). Illo emitte radiation gamma de 140 keV, es facilemente combinabile con plure compositos e su semivita es bastante curte (6 h). 131I, 123I e 125I es usate specialmente in le examination e curation del glandula thyroide.

 Activitate 

Le numero de decadentias del nucleos in un unitate de tempore. Unitate: Bequerel [Bq]. Anque le unitate Curie [Ci] es usate in alicun paises. (1 mCi = 37 MBq).

 Gamma camera 

Le gammacamera (o le camera gamma) es un devisa pro capturar imagines. Es un equipa de detection de radiation gamma. Iste radiation veni del patiente, del radiopharmaco que ha essite injicite in le patiente, o que le patiente ha inhalate. Le gammacamera consiste de un collimator e crystallos-Na(I) que scintilla al responsa de radiation gamma. Le scintillation es detegite per tubos photomultiplicatori. Un computator resume le scintillationes e reconstrue un imagine planar. Le energias volite pote esser eligite per un discriminator. Sic, solmente le radiationes gamma de interesse es detegite.

 Examinationes commun 

 Scintigraphia ossose
 Scintigraphia pulmonal (perfusion e ventilation pulmonal)
 Scintigraphia renal
 Scintigraphia thyroide
 Scintigraphia cardiac (perfusion, function, shunt cardiac)
 Scintigraphia de tascas inflammatori
 Scintigraphia de nodos sentinel

Nuclear
Categoria:Physica nuclear
Categoria:Physica applicate e interdisciplinari